Návrh
na zrušenie úlohy   číslo 1 z februára 2002
Plánu  práce vlády SR na rok 2002

	Na základe  Plánu práce vlády SR  na  rok  2002,  uznesením  vlády Slovenskej republiky číslo: 2002/40/C/1/02-1  bola uložená Ministerstvu hospodárstva SR  úloha predložiť  na rokovanie vlády SR  materiál  „Dodávka lodí pre Slovenskú republiku na účet  čiastočného zníženia zadlženosti Ruskej federácie voči Slovenskej republike“. 
	Dodávku  lodí pre Slovenskú  republiku na účet čiastočného zníženia zadlženosti Ruskej federácie voči Slovenskej republike  nad rámec doteraz potvrdených projektov bolo potrebné ešte prerokovať a odsúhlasiť  s   ruskou stranou  na 10. zasadnutí  Medzivládnej komisie  pre obchodno-hospodársku, vedecko-technickú a kultúrnu spoluprácu medzi Slovenskou republikou  a  Ruskou federáciou  (ďalej  MVK), ktoré sa   konalo v apríli 2002 v Moskve. 
 V Protokole z 10. zasadnutia MVK bolo ustanovené, že strany preveria  možnosť dodávky lodí typu rieka - more začínajúc rokom 2003, ktoré sa  postavia v ruských lodeniciach na účet  zníženia zadlženosti  Ruskej federácie voči Slovenskej republike a  ich  následným prenájmom s prioritným právom predaja  ruským lodiarskym  organizáciám  a  bol pripravený následný návrh uznesenia.   
		V rámci pripomienkového konania k  materiálu „Správa z 10. zasadnutia  Medzivládnej komisie  pre obchodno-hospodársku, vedecko-technickú a kultúrnu spoluprácu medzi Slovenskou republikou  a  Ruskou federáciou“  Ministerstvo financií SR v návrhu uznesenia  vlády   SR   úlohu,  v ktorej  sa navrhovalo, že „na základe preverenia možností dodávok lodí minister hospodárstva  v  spolupráci s  ministrom dopravy, pôšt  a telekomunikácií predloží na rokovanie vlády SR aktualizovaný „Komplexný materiál o dovoze riečnych a námorných lodí z  Ruskej federácie  a  o reexporte  námorných lodí do tretích krajín na účet zníženia zadlženosti Ruskej federácie voči Slovenskej republike, s návrhom finančnej návratnosti z vysporiadania pohľadávok  SR voči RF do štátnych finančných aktivít Slovenskej republiky“  žiadalo  vypustiť  z dôvodu,  že  uvedené rezorty     na  základe  postupu podľa „Zásad  vlády Slovenskej republiky  pre postupy pri správe a vysporiadaní pohľadávok SR v zahraničí schválené uznesením vlády SR  č. 519 zo dňa 6.júla 2000,  a Článku  4 -  „Postupy pri uskutočňovaní finančných operácií na základe medzivládnej dohody ústredným orgánom“  (viď príloha)  by  museli  hodnotu dovezených lodí  započítať do majetku  rezortu, ktorý sa stane ich vlastníkom.
	    Zároveň   MF SR  odporučilo, aby  sa pri tejto úlohe postupovalo podľa vyššie uvedených  Zásad vyplývajúcich  z uznesenia  vlády SR  č. 519 zo dňa 6.07.2000  a Článku 5 „Postupy  pri uskutočňovaní finančných operácií a  finančných operácií na základe medzivládnej dohody MF SR“ (viď príloha),  podľa ktorého  Ministerstvo  financií SR prijíma  písomné  žiadosti od záujemcov - tuzemských, alebo zahraničných právnických osôb, ktoré sa prihlasujú do výberového konania na výber žiadateľa o vykonanie finančných operácií na zabezpečenie vysporiadania  pohľadávok  SR formou dovozu tovaru, technológií, alebo služieb investičného alebo neinvestičného charakteru do Slovenskej republiky, prípadne do tretieho štátu. 
		Táto otázka bola prerokovaná  so zástupcami  akciovej spoločnosti Transpetrol, ktorá sa  v  predchádzajúcom  období uchádzala o realizáciu uvedeného projektu. Akciová spoločnosť Transpetrol sa   vyjadrila, že po prevedení možností a prípadnom záujme o túto transakciu požiada Ministerstvo financií SR,  v súlade so Zásadami,  o vykonanie finančných operácií na zabezpečenie vysporiadania  pohľadávok  SR voči RF dodávkou ruských lodí.
	Na  základe horeuvedených skutočností žiadame  predmetnú úlohu vyplývajúcu z uznesenia vlády SR  číslo  2002/40/C/1/02-1  vypustiť.